LANSARE DVD “LUMEA VĂZUTĂ DE ION B.”
ÎN CADRUL ZILEI HBO LA TIFF 2011


HBO România a lansat pe 9 iunie DVD-ul Lumea vazută de Ion B. în cadrul tradiţionalei Zile HBO ce a avut loc la Festivalul Internaţional de Film Transilvania.

Lumea văzută de Ion B., o producție HBO România şi Alexander Nanau Productions, urmăreşte timp de un an viaţa lui Ion Bârlădeanu, un anonim om al străzii, devenit un artist contemporan important şi căutat. 

Documentarul a fost difuzat în premieră de HBO pe 17 decembrie 2009, a fost declarat câştigătorul categoriei Arts Programming în cadrul celei de-a 38-a ediţii a Premiilor Emmy International, a primit premiul Gopo pentru cel mai bun documentar şi a fost selecționat până în prezent la peste 30 de festivaluri unde a câştigat numeroase premii.

Producători din partea HBO România sunt Carmen Harabagiu, Aurelian Nica şi Andrei Crețulescu.

DVD-ul ce conţine documentarul, trailere şi o galerie foto, va fi distribuit prin Independenţa Film şi va putea fi găsit în toate librăriile Cărtureşti, Humanitas şi prin intermediul site-ului www.mediacentrix.ro.

Documentarul HBO, regizat de Alexander Nanau, vorbeşte despre Ion Bârlădeanu, om al străzii, 62 de ani, locuitor al unei ghene de bloc de pe Calea Moșilor. A visat în tinerețe să se facă actor, apoi regizor. I-a urât pe comuniști. A rămas un inadaptat și după Revoluție. Bea, fumează. Colecționează reviste. Decupează personaje. Reordonează lumea. Este autorul a peste 1 000 de colaje. Le numește “filmele” lui. Cele mai multe au un mesaj politic subversiv. Mai mult decât atât (și fapt trecut cu vederea de toți cei din jur), Ion și-a dezvoltat singur talentul nativ pentru desen și, începând cu anii ’60, a creat atât desene cât și nenumărate colaje care acum, după ce timp de câteva decenii au stat ascunse printre gunoaie, sunt pe punctul de a-i aduce celebritatea internațională și de a-l așeza alături de marii creatori ai genului (de care, în treacăt fie spus, Ion B. n-a auzit până de curând) precum Richard Hamilton, Tom Wesselmann sau Andy Warhol.

Pe lângă lansarea DVD-ului Lumea văzută de Ion B., în cadrul Zilei HBO la TIFF au putut fi vizionate două producţii originale HBO Films, Doctorul Moarte şi  O relaţie specială, câştigătoare ale premiilor Emmy, Globul de Aur sau selecţionate la festivaluri de prestigiu.  

You don’t know Jack / Doctorul Moarte este un film biografic despre Jack Kevorkian (Al Pacino), doctorul care a uimit lumea atacând frontal dezbaterea viaţă-moarte cu a sa „maşină a milei” şi a realizat prima sinucidere asistată.  Special relationship / O relaţie specială aduce în prim plan relaţia dintre fostul prim-ministru britanic Tony Blair şi Bill Clinton. Distribuţia filmului îi reuneşte pe Dennis Quaid, Michael Sheen şi Adam Godley. 

Şi în acest an, HBO România oferă secţiunile No limit şi What’s Up, Doc? în cadrul Festivalului Internaţional de Film Transilvania. Prezenţa HBO la TIFF este completată de Cinemax care oferă secţiunea 3x3.

Pe data de 11 iunie, în cadrul Galei Festivalului Internaţional de Film Transilvania, vor fi anunţaţi câştigătorii Concursului Naţional de Scenarii iniţiat de HBO România şi organizat în parteneriat cu TIFF. Anul acesta au fost înscrise în concurs 316 scenarii dintre care 106 la categoria lung metraj, 195 la categoria scurt metraj şi 15 la secţiunea documentar.

